En lang bustur, 35 grader og udsigten til knap 14 dage til søs. Det var, hvad der bød fire gamle værelseskammerater fra Ranum Efterskole, da de søndag morgen ankom til Antwerpen i Belgien. Her skulle de påmønstre det aalborgensiske træskib LOA for at deltage i dette års Tall Ships Races. - Det er surrealistisk at være her. Det, jeg mest tænker på, er, hvordan livet til søs bliver, nu når jeg har hørt så meget om vagtplaner og køjepladser, siger 18-årige Andreas Bjerre Mentz, der er afsted med blandt andre 18-årige William Bargsteen Nyborg. - Jeg forventer, det bliver hårdt arbejde og anderledes end normal ferie. Det bliver en arbejdsferie og ikke en badeferie, siger han. Ideen kom fra far De er trainees på slutspurten mod Aalborg, som er Tall Ships Races endelige destination. Ræset begyndte i Esbjerg og har på de 40 deltagende skibe omkring 1500 besætningsmedlemmer. -  Vi håber, at få en fed oplevelse sammen, som vi kan kigge tilbage på længe, siger Andreas Bjerre Mentz. Drengene kom med i Tall Ships Races via Andreas Bjerre Mentzs far, som har været med til at restaurere LOA i sin tid. Da de hørte om muligheden gennem ham, slog de til. Drengene bor langt fra hinanden og plejer næsten kun at ses til fest og druk, men nu ville de skabe en oplevelse, som kan samle dem på en anden måde - og som måske minder lidt om efterskolelivet. - Vi er ikke gode til at få lavet ture eller weekender sammen, så 14 dage, hvor vi kan få den her oplevelse sammen, bliver det hele værd, siger Andreas Bjerre Mentz. 100 nordjyske trainees Drengene var ikke de eneste, der påmønstrede deres skibe søndag. 100 unge trainees fra Nordjylland tog turen til Antwerpen for at komme med til Tall Ships Races - og det at være trainee er ifølge skipper på LOA, Anders Rieck Sørensen, noget, der ruster de unge: - Udover, at de får en fantastisk oplevelse, får de opbygget noget selvtillid og finder ud af, at de godt kan arbejde sammen med andre, fordi de får nogle helt andre roller på skibet, siger han. Derudover bliver de unge udsat for lidt af hvert. - De fleste bliver søsyge på et eller andet tidspunkt, men så får vi dem bygget op igen med god kost, og bagefter får de den fedeste tur, selvom de har været syge, siger Anders Rieck Sørensen. Søsyge og højder Turen er dog heller ikke helt uden bekymringer for de fire kammerater. - Jeg er lidt bekymret for søsyge, for jeg har ikke prøvet at være ude på vandet i så lang tid, men ellers tror jeg nok, det skal gå, siger William Bargsteen Nyborg. - Jeg er lidt nervøs for at komme op i riggen på grund af højderne, siger Andreas Bjerre Mentz. Forventningens glæde Mandag skulle skibene videre fra Antwerpen, hvor de havde været i nogle dage. Og selvom natten havde været hård for de fire efterskolevenner, hvor flere lagde sig og sov på dækket på grund af varmen, så var humøret højt inden afgang. - Der går nogle dage, inden vi rigtigt kommer ud på det store hav, men det glæder vi os til, siger William Bargsteen Nyborg. Men selvom dagen i Antwerpen mest havde stået på afslapning og instruktioner, så har drengene også nået at spekulere på, hvad de vil få ud af turen. - Der skal en indsats til - ligesom på efterskolen. Vi bestemmer selv, hvorvidt det bliver en fed tur. For vil du have noget ud af det, så må du også lægge kræfter i, siger Andreas Bjerre Mentz. LOA var et af de første skibe til at forlade havnen i Antwerpen med de resterende skibe bagefter. De forventer at ramme Aalborg midt i næste uge. Der var omkring 850.000 besøgende til Tall Ships Races i Antwerpen.

Referat:
Når de plejer at se hinanden, handler det mest om fest og druk - men nu er fire gamle værelseskammerater fra Ranum Efterskole gået ombord på træskibet LOA for at få 14 dage sammen under Tall Ships Races 2022.